Työ- ja elinkeinoministeriö

kirjaamo@tem.fi

Viite: Lausuntopyyntö 22.9.2017 TEM053:00/2017.

**LAUSUNTO KOSKIEN LUONNOSTA HALLITUKSEN ESITYKSEKSI LAIKSI YKSITYISTEN JA MUIDEN YHTEISÖJEN HYVÄKSYMISMENETTELYSTÄ TYÖNVÄLITYSPALVELUJEN EUROOPPALAISEN VERKOSTON (EURES) JÄSENIKSI JA YHTEISTYÖKUMPPANEIKSI**

Autoliikenteen Työnantajaliitto ry kiittää lausunnonantomahdollisuudesta ja esittää kunnioittavasti lausuntonaan hallituksen esitysluonnoksesta seuraavaa:

Lakiesitysluonnos koskee Eures-verkoston avaamista myös yksityisille ja kolmannen sektorin työnvälityspalveluorganisaatioille nykyisten julkisten toimijoiden lisäksi. Se perustuu Euroopan parlamentin ja neuvoston asetuksen (EU) 2016/589 artiklaan 11.

Eures-verkoston laajentamisella voitaisiin tehostaa työnvälitystä, edistää työllisyyttä ja turvata laajemminkin osaavan työvoiman saatavuutta. Uudet toimijat pääsisivät osaksi Euroopan laajuista työnvälitysverkostoa ja sen tietojärjestelmiä.

Autoliikenteen Työnantajaliitto ry pitää esitystä hyvänä. Kansallisiksi lisäkriteereiksi verkoston jäseneksi tai yhteistyökumppaniksi hyväksymiselle esitetään kiinteää toimipaikkaa Suomessa ja moitteetonta historiaa yritystoiminnan velvoitteiden hoitamisessa, mitkä ovat luotettavuuden turvaamiseksi tarvittavia ja tarkoituksenmukaisia.

Helsingissä 10. päivänä lokakuuta 2017

AUTOLIIKENTEEN TYÖNANTAJALIITTO RY

Mari Vasarainen

toimitusjohtaja